Fínsky producent ponúka beta verziu aplikácie typu augmented reality, teda rozšírenej reality. Nokia City Lens je dispozícii pre smartfóny Lumia 710, Lumia 800 a Lumia 900. Používatelia si ju môžu stiahnuť bezplatne z portálu Nokia Beta Labs .
Aplikácia funguje aj u nás či v Českej republike. Takzvaných venues (miest činu) nie je veľa, tie najpodstatnejšie miesta však na mape nájdete.
Čo to vlastne je? Aplikácia pomocou fotoaparátu telefónu zobrazuje na displeji reálny svet, ktorý používateľ vidí na konkrétnom mieste. Nokia City Lens do tejto reality pridáva ďalšie informácie, ako je napríklad zoznam hotelov, reštaurácií, pamiatok, nákupných centier a ďalších miest v okolí.
Po kliknutí na vybrané miesto sa zobrazia podrobné informácie. Nechýba samozrejme možnosť pešej navigácie. Okrem pohľadu cez kameru aplikácia ponúkne aj pohľad z vtáčej perspektívy. Poteší aj možnosť rýchleho zdieľania polohy pomocou e-mailu, správy či sociálnych sietí.